khistorydata/jeongjo-sjw-relations huggingface dataset:
정조 14년
庚戌四月初四日酉時上御重熙堂左副承旨與京畿監司入侍時左副承旨申耆假注書鄭履綏記注官趙慶遠記注官金鳳顯京畿監司金思穆以次進伏訖上曰水原事幾至何境耶思穆曰材木今方精斲而望間當上樑矣上曰先建正堂乎思穆曰然矣上曰麥還何以爲之而已給於新移民戶募民新接亦幾許云耶思穆曰臣未及聞知矣上曰本府凡百便同草創須與前道伯相議尙未領會是豈成說乎予之拔例特畀意有在矣卿須着意擧行可也思穆曰道內還穀元來不敷狀請加分便成已例今當農務漸殷民勢益渴之時較戶量穀實難排比而諸邑加請之報逐日來到臣非不知分留本意之甚重而有不可膠守常法不思所以變通之道依近例就應留中參量加分後分給實數從後狀聞事令廟堂稟處何如上曰量宜加分可也出擧條上曰陵役處何如思穆曰翼陵曲墻後沙汰處甚緊矣入侍承旨曾於奉審時亦審見矣上曰如可以過夏則以空石姑爲蓋覆無妨耶思穆曰役處則雖不大段曲墻至近處有雨水沙汰之慮恐難經夏矣耆曰以空石覆之有難防其水道矣思穆曰寧陵陵役驪牧上來時聞之則役處雖甚浩大此則可以經夏云矣上曰然則分付禮曹更爲擇日可也思穆曰道內殺獄文書前道伯已有修置者今仍以此封啓乎上曰以此爲之好矣思穆曰當此農時應問諸人有難捉致營下方欲別定査官修啓而至於楊根罪人不可不臣親問之而病難捉致云何以爲之乎上曰然則令主推官取招以報可也思穆曰各色所囚賊人當爲發配於絶島而楸黑耽羅則非特敎不得發配故敢此仰達矣上曰楸子島則無官長分排於黑山島濟州等地押送之時各別申飭無如春川事可也上曰錦城尉葬事合窆於坡州云墓上閣雖自地方官造給而制度不可如前高大務從輕便省弊之方可也思穆曰營邑相議當依下敎奉行矣上曰露梁以南幸行道路尙未決定卿須一番看審完定可也思穆曰謹當奉行矣仍命先退上曰廣尹入侍賤臣承命出與廣州府尹鄭大容偕入進伏上曰仍北靑府使上疏欲問忠武學事命爾入侍矣北關馬兵都試請設時何不竝擧南關乎府尹纔經本道御史陳奏可也大容曰臣久留北關馬兵事詳聞熟知故有所論列於別單而至於南關則來往歷路未詳事情矣上曰南漢還穀無弊而故直提學鄭志儉繡衣後所發逋欠今已盡捧乎大容曰尙有未捧且聞留庫中有分石之擧其弊漸滋故臣於到任後欲爲反庫而連有事故尙不得爲之矣上曰軍餉都數爲幾許石耶大容曰各穀爲七萬餘石而折米則爲五萬餘石矣上曰分給爲幾許耶大容曰二留一分自是法例將士支放之故分給之數差未及元數之半矣命退諸臣以次退出
정조 14년
庚戌四月初四日二更上御重熙堂推考房承旨入侍時左副承旨申耆假注書鄭履綏記注官趙慶遠金鳳顯以次道伏訖上命書傳敎曰商山君墓道立石事命畿營擧行則撰進詞臣換改之後宜卽分付而尙今遲滯近來政院事皆若此當該承旨從重推考文字撰進前毋得出直事申飭又命書傳敎曰北靑倅疏批以別下傳敎爲敎而召問御史北關馬兵事果以耳目之習聞熟知有所論列而南關馬兵未詳事情不得竝論云然則本事之斑駁可知所謂忠武學名稱不載於京司文蹟亦不知北靑外各邑又有似此名稱姑不指一處分以此意下諭于本道伯詳考設施之來歷與年條兼採南關各邑事情仍以與北關馬兵科岐一體增設當否細具意見論理狀聞以全羅監司閔台爀狀啓扶餘縣殺獄事命書傳敎曰殺死之獄何等至重至愼處況特敎行査事體自別措辭飭諭不啻申複則求疑於無疑面稽而理究剖破如破竹爬櫛如櫛垢使犯者不敢飭其情然後方可謂獄具而辭備觀此査啓元犯果不出逃躱之李維愼而毆打一款雖似自服隱然自歸指使之科猶以授鞭驛卒使之打之爲說而下馬自打終在呑吐之中而屢百金行賂獄吏事亦不分明直告只以七十兩帖給彌縫納招以此疎漏之案無難錄啓者卿之事萬萬駭然大抵維愼老胸閔哥孱劣自初惹起從後成獄節節有全屬於維愼之所爲則因朝令行査之時宜卽限死嚴訊期於一一輸款而所謂發問也捧供也多沒肯綮任渠粧撰謂之半承款則近之謂之得其實則未也至於扶餘刑吏兩漢所爲可謂殺無赦殺獄元犯受賂變換之跡綻露無餘而渠輩以幺麽蟣蝨之賤敢於供招維事依俙雖下此微細査究之事飭敎之下奸吏奸情尙不敢售其胸臆況殺獄乎然猶卿則看行常事以儘合嚴勘謄諸跋尾勘之一字用於下吏不但不着題以其供招混錄原案者反添疑眩之資未知有甚顧藉於水閫親裨而請此無於前之罪名乎應問各人等農時滯囚貽弊可悶卽爲放送閔毅澈出場間保放而原啓本還下送李維愼行凶及圖脫逃匿等情與跡刑吏兩漢受囑作奸之委折蹊徑除尋常別加嚴刑捧出明白直招斯速狀聞且以査官言之旣參會査之坐而其所擧行全不用心亦萬萬痛駭以前査官仍定査官後復若此道伯外先自査官另施重典以此嚴飭分付湖西兩邑守令則所犯甚於所料而請罪事待決末處之竝卽知悉事回諭命退承史以次退出
정조 14년
行都承旨具㢞坐行左承旨李得濟坐右承旨李益運坐直左副承旨申耆坐直右副承旨未差同副承旨尹行任坐注書徐有聞仕一員未差假注書鄭履綏仕直事變假注書柳師模仕
정조 14년
李益運啓曰大司憲李義行持平朴聖集牌招啓辭未下執義李東稷掌令閔彝顯朴猷煥持平韓致應俱在外監察茶時之意敢啓傳曰知道
정조 14년
申耆啓曰備邊司郞廳來言今日賓廳日次而左議政蔡濟恭右議政金鍾秀俱有身病不得來會云矣敢啓傳曰知道
정조 14년
申耆啓曰禁衛營將官來言今日本營軍兵日次私習云矣敢啓傳曰知直
정조 14년
以承旨房望傳于具㢞曰仍
정조 14년
傳于李得濟曰左承旨入侍
정조 14년
以忠淸監司狀啓燕岐縣監宋時淵罷黜事傳于具㢞曰令該曹口傳差出
정조 14년
以京畿監司狀啓長湍民家失火人物燒死事傳于李益運曰方農失所極爲矜悶各別顧助斫給材木畢奠接後形止狀聞燒死人如有還上蕩減事回諭
정조 14년
申耆以兵曹言啓曰兼司㒒將曺允彬身病猝重時月之內無望供職呈狀乞遞宿衛領軍之任不可久曠改差何如傳曰允
정조 14년
尹行任以摠戎廳言啓曰本廳內下甲冑修補時監董將校匠手等賞格草記批旨內本廳設營最久以甲冑軍器等事內在文跡最多者亦莫過於本營今以無乎草記何也卿則推考此草記還給事命下矣本廳所在各年謄錄中三去辛卯年訓鍊都監毁破鳥銃四百三十五柄請得改造後其中六柄封進而監造官賞格令該曹考例稟處矣相當職除授二去壬子年鳥銃二百三十柄造成後其中十二柄封進而監造官賞格則未有載錄二去壬戌年壯抄牙兵等所授環刀二千七百餘柄造成後其中十柄封進而監造官賞格令該曹考例稟處矣相當職除授二去戊子年屯牙兵等所授鳥銃一千柄造成後其中十柄封進而監造官加資二去乙未年月課鳥銃一千柄造成後其中十柄封進而監造官賞格則未有載錄至於甲冑進上則久遠謄錄率多遺失故再三考閱可據文跡無一見存成命之下終不得考出其在擧行伏不勝惶恐之意敢啓傳曰知道
정조 14년
申耆以刑曹言啓曰今二月園幸時黃海道殺獄罪人海州趙命得安岳金再重等獄事因其妻上言行査本道矣今四月初三日四日俱爲五十日之限而尙不修啓誠極未安當該道臣依定式推考何如傳曰允
정조 14년
都承旨未差左承旨未差右承旨李益運坐直左副承旨申耆坐直右副承旨未差同副承旨尹行任病注書徐有聞仕一員未差假注書鄭履綏仕直事變假注書柳師模仕
정조 14년
申耆啓曰大司憲李義行持平朴聖集牌招啓辭未下執義李東稷掌令閔彝顯朴猷煥持平韓致應俱在外監察茶時之意敢啓傳曰知道
정조 14년
李益運啓曰知敦寧金文淳除拜後過三日不爲出肅依定式推考警責仍卽牌招察任何如傳曰允
정조 14년
傳于申耆曰左承旨許遞
정조 14년
申耆以兵曹言啓曰漢旅軍官新設節目就議大臣應行條件磨鍊以入而壇所各門及明禮門把定騎兵本是鄕軍外面雖似不及於京雇軍察其事勢京雇之人恪勤使喚反不如鄕軍各門把定仍舊貫以騎兵磨鍊之意敢啓傳曰京軍須有一二名爲渠廳日用之需依此知悉磨鍊至於元節目文未條暢顧何所妨而所謂擧行事宜多未照管此等節目何敢無難塵覽捧納承旨推考卿則從重推考元節目還給明日內更爲淘洗啓下漢旅皆是皇朝人子孫則守直官差出條以漢旅與皇朝人子孫另擇爲言卿所謂皇朝人子孫或指俗所稱向化人耶然則守直官卽官銜不可不擇如無隨龍東來人子孫中可合者則不可不通擬於俗稱向化後裔而自有主客之殊且今此擧專爲隨龍八姓此意詳載節目然後可無來頭主客相混之弊而定式之傳敎亦宜錄於弁首竝須知悉原傳敎以漢旅爲敎則此節目以稱漢旅軍官何也旣曰漢旅則訓鍊大將豈敢稱軍官乎卿之擧行節節矇然矣守直官差出則當付軍銜耶抑閑良前銜仍稱耶若付軍銜則當用角帶耶抑越用鐵帶耶無階而直鐵帶無其例以角帶直陞資亦無其例此等事名以節目皆不擧論致煩下敎卿之事尤萬萬駭然矣
정조 14년
申耆以兵曹言啓曰取見各營草記辭意則禁衛營守禦廳摠戎廳草記中旣無可據之例訓鍊都監則三去庚午年皮甲五百九十一部造成其中二十部封進而監董二人內一人加資一人陞敍二去己丑年鐵甲冑六百十五部造成其中二部封進而監董人有令該曹考例稟處之命三去癸巳年皮甲四百部造成無封進之事監董人有令該曹論賞草記蒙允三去庚子年皮甲一千六百六十部造成無封進之事監董人筵稟請賞有考例論賞之命去辛未年鐵甲冑五百七十五部造成無封進事監董人有令該曹考例稟處草記蒙允御營廳則二去丁亥年甲冑五十部造成三部封進乙未年甲冑五十一部造成三部封進而判付內令該曹考例稟處云矣本曹所在久遠謄錄及前例多般考出而只有辛未年訓局甲冑造成時監董知彀官金道熙因本局請賞自本曹覆啓加資其他各年監董人論賞覆啓文蹟無載錄處難以憑考臣不勝惶恐而兩營謄錄取來考見則訓局謄錄中三去庚午年皮甲五百九十一部造成其中二十部封進而監董二人內把摠金述陞敍哨宮張應一加資事因本局書啓特敎判下矣今番進上甲冑比前各該營甲冑造成時自下封進事體自別似當有拔例論賞之擧訓鍊都監監董官閑良姜晦煥御營廳監董敎鍊官前萬戶崔泰嶸守禦廳監董敎鍊官折衝朴昌華摠戎廳監董敎鍊官司果韓命喆依他例竝施加資之典禁衛營監董敎鍊官嘉善金命遇本資係是嘉善嘉義之階有難輕授相當職調用恐合事宜而係于恩賞自下不敢擅便恐俟上裁至於龍虎營敎鍊官閑良李惟直監董之數比他營最少不敢仰請論賞試射旣不入格依判下弓一張賞給匠手金興龜等九名處各木一疋布一疋施賞之意惶恐敢啓傳曰知道恩賞關係何如則豈以龍虎營之屬兵曹同一效勞而獨爲區別乎嘉義之於嘉善無異瞽睡他營諸校以角爲玉以玉爲金之類無難請加獨於禁校如是者旣有斑駁之嫌又有曲護之失卿則推考件數最少造或最精卽龍虎營也該校加資其次守摠兩營也該校一體加資最多而最劣卽都監亦何必區別與禁禦監董營校竝施賞加之典可也
정조 14년
左議政蔡濟恭箚曰伏以臣病在殊域朝暮待盡陽界萬事都不省記如廟薦應行之事無以擧行致勤前後飭敎而至於昨日之日遣備郞傳宣聖旨者再末乃史官儼臨開導備至臣頑然蠢然一味方命臣分之虧壞無復餘地達宵兢惶惟金木是俟聖度包容不惟不罪備郞傳宣今又如昨日之爲噫居留重任也議薦重事也臣於一出之後從前許多情勢不敢更事提說目下處義又無毫分可引之端則自犯慢命之罪甘就不敬之誅是豈人之情也哉第臣膏肓之疾符到不遠精神則若存若亡形殼則半尸半人若是而不念安意取盡之圖强學承命爲恭之態則蹲冒之譏貪戀之目雖死之後難以自洗臣雖不足恤國家將焉用如許臣爲哉玆敢和囈成箚仰籲仁覆伏乞亟免臣所帶相職使國事無曠殘喘少延千萬幸甚答曰省箚具悉卿懇廟薦之旬日遲留卽罕聞之擧昨日備郞傳諭之後切冀無妄之今瘳卽見箚辭殊庸悶慮强於做箚一本難强於呼薦三人得不爲瞻聆之致惑卿須安心勿辭俟間卽爲造朝議薦則更無踰今日仍傳曰此批答遣史官傳諭遣御醫看病
정조 14년
庚戌四月初六日辰時上御重熙堂右承旨入侍時右承旨李益運假注書鄭履綏記注官趙慶遠金鳳顯以次進伏訖上曰左承旨左副承旨入侍出榻敎賤臣承命出與行左承旨李得濟左副承旨申耆偕入進伏訖上曰水原府使入侍賤臣承命出興水原府使趙心泰偕入進前上曰新邑戶數今爲幾何心泰曰竝與土窨爲六百餘戶而土窨則次次造家矣上曰還牟分給事何以爲之乎心泰曰臣今番上來後見道臣當爲決定矣上曰家舍開基未造人預爲揷牌者爲幾許耶心泰曰府近民則揷牌者來言於臣而京居卿宰則雖定基揷牌不言於本官而去故元數未得詳知矣上曰左相及李秉鼎亦欲造家云然否心泰曰然矣上曰富民擇移事燔瓦事大臣出擧條其果已知耶心泰曰未及見之矣上謂承旨曰此何不出朝紙耶以事關錢穀不爲頒布耶耆曰臣未及詳知矣上曰如未出朝紙則今日頒布可也上曰鎭南軒得中亭懸板已爲懸揭耶心泰曰然矣上曰園所便路何以爲之乎心泰曰已爲略略修治矣上曰拾蟲之役近果何如使守護軍爲之乎抑雇軍乎心泰曰用雇軍矣臣於日前往審而役事頗不少且有剪枝之役故軍數日入五十餘名而爲其董飭留置一裨而來矣上曰各樣事在京時與道伯多般相議還官前一日更爲來奏可也命先退心泰退出命書傳敎曰北靑事纔因該倅疏批或有依施者或有稟處者諸條究竟之前難付生手雖以貿穀價京納錢退限事言之此時民情似或爲慰悅之道而待秋懲捧當與糴政相値如是之除反無偏重之慮乎以此以彼此倅不可徑遞北靑府使柳知養準瓜亦勿差代以待竣事事分付該曹命退承史以次退出
정조 14년
庚戌四月初六日酉時上御重熙堂推考房承旨入侍時左副承旨申耆假注書鄭履綏記注官趙慶遠金鳳顯以次進伏訖上曰右承旨入侍賤臣承命出與右承旨李益運偕入進伏上命書傳敎曰製藥至爲嚴重除非御用藥出榻敎則標紙啓下之後仍請監製每十日書入未啓下文書還啓下之後又於朔末修啓別單啓下自在先朝成憲如金石今日藥院事萬萬駭然不待啓下之標紙不稟監製之醫官至有無端製入之擧雖非御用之藥甚爲擧行之違式與疎漏前所未聞當該提調亟施不敍之典院務雖不句管與一時代房進奉之承宣有異則蔘品不稟監製不察標紙不下無一言開庫後弊所關亦不可無飭當該副提調亦爲罷職欲問委折首醫使之待令則意謂金孝儉者云是金光國大抵首醫異於官職一從資級與座目卽院中不易之故事則渠輩雖不足責亦具廉恥許久越例替據其可成說乎今日擧行之如許亦緣假首醫之誤訓金光國假首醫爲先汰去刊名該廳事分付藥院以平安監司狀啓慈城餉穀加分事命書傳數曰城餉雖重民食尤重何論千數雖過萬包酌量民情事勢從便加分事回諭曾聞本城餉穀捧時之不嚴其弊多端比等事亦宜釐正竝須知悉事一體回諭裒益之政前下有旨已有申複之諭卿必商量從近有登聞而爲先穀簿最乏成川等七邑裕穀之方尤當留意此則猶屬峽郡外此治邑之穀貴弊必有增而無歇似此等處裒益之前先從京司發賣營耗發賣毋論緊漫用一切之法限十許年二留一分雖一包嚴禁發賣斷不可已先行此規處較戶量穀當爲幾邑先卽區別條列狀聞事亦爲回諭
정조 14년
行都承旨柳戇坐左承旨李益運坐右承旨未差左副承旨申耆坐直右副承旨尹行仕坐直同副承旨沈晉賢坐注書徐有聞仕一員未差假注書鄭履綏仕直事變假注書柳師模仕
정조 14년
藥房都提調金鍾秀右承旨李益運啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
傳于尹行任曰承旨前望單子入之待下批牌招察任
정조 14년
承旨前望單子入之柳戇徐郁修沈晉賢落點
정조 14년
傳于沈晉賢曰軍士房承旨入侍
정조 14년
傳于申耆曰咸陽御史入侍
정조 14년
有政吏批判書洪良浩參判趙鼎鎭進參議李祖承受由在外都承旨柳戇進以柳文養爲應敎尹㬦爲禮曹參議鄭民始爲內醫提調李義逸爲典簿朴龍培爲典籍金驥燦爲宗簿主簿金履仁爲漢城主簿鄭運濟爲掌苑別提任尙濂爲長陵參奉承文博士單尹淙著作單黃載實
정조 14년
兵批判書李𡊠進參判柳誼入直進參議李命勳參知金履成病同副承旨尹行任進洪檢爲副摠管尹得逵爲內禁將韓命祥爲兼司僕將閔修顯爲忠壯將徐有秉爲都摠經歷柳文養爲文兼具珩爲武兼李景佐爲訓鍊主簿加設金㷞爲江華中軍韓再郁爲上土僉使李基福爲西北僉使李興俊爲大峴別將孫世大爲長山別將同知單李得濟以孫相龍尹得逵李文喆李煜李喆運曺命楫曺命喆李潤元李廷老李益懋趙蒙錫具純林載洙李潤春尹敬喆爲副護軍以洪明浩鄭履煥吳大益洪聖淵朴聖泰權以綱爲副司直曺允亨爲副護軍再政以吳載重梁埉爲宣傳官
정조 14년
傳于柳戇曰出六文臣虛司果之尙今積滯云兩司在外及未肅拜未署經許遞卽署中次次移擬今日政區處事分付
정조 14년
吏批再政以李致中爲大司憲朴天行爲大司諫李普天爲執義許晊爲司諫高應觀爲掌令鄭最成李基慶爲持平李尙度爲獻納趙得永尹悌東爲正言洪秉臣爲兵曹正郞趙慶許鞏爲禮曹正郞申若樞金憬爲兵曹佐郞金弼龍爲禮曹佐郞金圭夏爲宗廟令金永弼爲景慕宮令
정조 14년
傳于申耆曰當該臺臣竝禁推
정조 14년
吏批三政以安鼎大爲掌令鄭弼祚李鎭宅爲持平洪秉臣李萬榮爲正言崔顯重爲副校理尹持範李國標爲典籍李文源爲同成均具允鈺爲內資提調權文度爲尙衣主簿李萬運爲司饔主簿金熙稷爲義盈主簿宗廟令金圭夏監察李基禎相換景慕宮令金永弼典籍尹持範相換
정조 14년
申耆啓曰大司憲李致中持平鄭弼祚未肅拜執義李普天傳旨未下掌令閔彝顯安鼎大持平李鎭宅俱在外監察茶時之意敢啓傳曰知道
정조 14년
尹行任以弘文館言啓曰新除授副校理金啓洛自鄕上來云卽爲牌招察任何如傳曰允
정조 14년
以副校理金啓洛牌不進罷職傳旨傳于沈晉賢曰只推
정조 14년
以執義李普天牌不進罷職傳旨傳于尹行任曰只推
정조 14년
以慶尙監司狀啓四月令薦新竹笋限內不得封進惶恐待罪事傳于沈晉賢曰勿待罪事回諭
정조 14년
尹行任以弘文館言啓曰本館上番副校理柳文養以御營廳從事官今日本營上下坐起時晝仕出去之意敢啓傳曰知道
정조 14년
沈晉賢以弘文館言啓曰新除授校理吳泰賢時在京畿龍仁地經筵入番事緊請斯速乘馹上來事下諭傳曰依啓
정조 14년
右議政金鍾秀箚曰伏以臣於夜中伏見藥院事傳敎下者臣於此不勝驚悚之至藥院擧行之萬萬駭然固無所逃罪而請標旨與開庫監劑雖係提調所掌其所聞知旣在劑入之後則要是常時不能檢飭有罪爾臣忝一院之長不飭之罪臣實爲首理難獨逭分合蹙伏而秪緣問候請診事體至重有不敢蹉過日次不得不戴罪進身行止昌被尤增惶赧伏乞聖明亟降嚴譴公私幸甚答曰省箚具悉卿懇院務都提調副提調皆客耳何必爲引卿其安心勿辭仍傳曰此批答遣史官傳諭
정조 14년
庚戌四月初七日巳時上御重熙堂軍士房承旨入侍時同副承旨尹行任記事官徐有聞記注官趙慶遠金鳳顯以次進伏訖上曰政官牌招開政出榻敎命行任書傳敎曰昨年北關補賑人嘉善前五衛將李基福嘉善韓再郁穀物願納俱過二千五百石以綿布準折各過萬金如許捐財救荒豈比尋常效勞繡衣復命之後有卽除僉使之命而昨秋因國有莫重大役此等承傳未免後時此固勢也伊後銓曹之更不擧論萬萬駭然過都政以後兵曹判書從重推考兩人本道準瓜僉使作窠今日政差送命退承史以次退出
정조 14년
庚戌四月初七日申時上御重熙堂咸陽御史入侍時左副承旨申耆假注書鄭履綏記注官趙慶遠金鳳顯咸陽御史崔顯重以次進伏訖上曰御史進前顯重進伏上曰民情與邑弊果何如顯重曰民人輩聞御史下來以井華水顒祝而待邑弊民情槪可見矣上曰以書啓觀之倉穀可謂尤不成說大體言之則百石簸揚實穀爲幾何顯重曰百石簸揚或出八九石此則一石爲一斗四五升分數矣上曰邑倉與外倉差等何如顯重曰邑倉稍勝矣上曰別單中未盡處今旣登筵陳奏可也顯重曰咸陽有田稅木百六十餘同大同布百六十餘同目下當納者而纔經昨年綿凶市直尙在登踊當此咸民欲蘇之時反有窮春愁苦之慮今若姑緩數三月之限待七八月布木新出許令備納則庶可紓一分民力矣本郡事情臣旣目見故敢此仰達矣上曰雖近於見牛未見羊民願旣如此依所奏施行事令廟堂行會可也出擧條顯重曰以咸陽還弊觀之專田於穀多民少而其弊至於此極外此嶺南山郡之此弊在在皆然且以湖南言之雲峰與咸陽接境年年還穀有耗無減以其民戶較彼穀數則太不相當差過幾年安知此邑之還弊又不如咸陽之爲哉臣意則勿論湖嶺以其穀多之邑移轉移貿於穀小邑以爲戶穀相當民邑兩便之地恐不可緩矣此亦令廟堂稟處何如上曰此在道伯留心裒益斯速釐正後以其分留數爻論理狀聞事令政院下諭擧條仍令後錄下送可也出擧條顯重曰沙斤驛處咸陽境內均是咸土同是咸民以其邑與驛糴糶之各異獨未蒙今番無前之澤況其驛還之太半虛殼與邑還無異其在一視之道誠爲矜憫矣且以數十之驛戶受食千三四百之還穀故一戶所受或至數十石之多此亦與本邑還多之弊一般到今雖不可更用本邑之例第令從市直減價發賣減其穀數則庶可慰驛民向隅之歎此亦下詢廟堂處之恐似得宜矣上曰一邑之內均是赤子而特以屬於驛還有此見漏何待回啓卽令廟堂分付該道伯處別遣營裨與地方官眼同一從時價民願減價發賣其中如有不合於發賣者條列報來後狀聞事分付御史遲留旣近一朔則居在邑中初無一言及其還朝隔日之後始乃云云如許郵丞何異偶官當該察訪先罷後拿其代令該曹口傳擇差仍令明日下送可也出擧條顯重曰臣以列邑保米事仰陳於別單而蓋湖西則有保米斗湖南則用稅斗其所謂七斗或八斗者以官斗論之率不下於九斗十斗已非朝家申禁之意而所捧斗數尙無定例故湖南伯則以只捧六斗關飭於列邑湖西伯則以約捧七斗言及守宰斗樣之大小旣如彼不一而所捧之加減又若是不均則雖不可以此而遽罪許多守令而及此申明舊典之時若不別加釐正則非但外邑之眩於擧行亦豈不有欠於大聖人同量衡之義乎且當列邑上納時上司各營斗斛之高重徵索之無節誠一已痼之大弊爲今祛弊之道莫如先治其本而次及其末雖以外邑所謂磨勘債言之如咸陽安義秪殘之邑而各營門及都會官所入幾至千餘金之多則該色之作奸於倉穀侵及於小民其勢必矣竝爲下詢廟堂俾有消詳一定之規恐不可已矣上曰昨年雖因大臣筵奏別般嚴飭今春又有申諭期有去太去甚之益而猶不能指的立法劃一設禁者蓋不革納米之規則難責夬矯之效大抵米納異於錢捧俗所謂塾食者此也加之所謂一斗其大無量外邑則如是準捧徒令剋削於京司之浮費是小民不得蒙惠京司擧懷怨苦而無辜之膏血滲漉於邑屬船人何異注水於無底之釜此所以每筵必詢救弊之好道理也餉米之捧禁御兩營最多未知昨今年擧行之何如而外邑斗斛之弊今聞爾言宜先釐正令廟堂別加嚴飭納米諸道朝令諄複則身爲守令初不議到於遵行至入書啓中兩邑守令先罷後拿可也出擧條顯重曰臣在咸陽時聞本郡有補民庫凡諸民役皆自本庫防給而本庫所入財力不過民結所捧二百七十餘兩外無他出處故不得不以倉穀立本取剩以補其不足雖曰謬例其勢不得不然矣今則穀總旣減奸竇畢露民庫防役更無着手來頭塗抹恐生一弊若其所謂公用之許多名色此非朝家之所可軫念而若其內局卜定或年例進供等節係是莫重所用亦不可無及今指劃之道矣苟究通變第有一策今若就留庫穀中米太租各千石式許令每年加分永爲定式俾作取耗補用之地則庶免倉穀犯手之弊而亦無民間橫斂之患事係穀簿廣詢廟堂而處之何如上曰分留實穀恰近四萬包比之所料可謂夥然趁此大矯正之時事關爲公而補民不必過加靳惜更出別弊實在穀物三萬石外其餘小數劃付本官使之年年依此數別分補用而吏逋錢所捧爾旣以何以區處爲言此亦一體劃給事令廟堂分付道伯可也出擧條上曰山淸守果何如顯重曰爲人振刷則稍欠而雅拙精詳誠切願治矣上曰還弊釐正之後官長與吏輩今則似無着手處矣顯重曰官樣之比前減下姑勿論許多吏輩從此多有自退者云矣上曰許多吏逋可謂區處得善而果已發配耶顯重曰未及決配付之道伯而來矣上命書傳敎曰觀此繡啓以雲峰南原河東等邑宮屯之弊有所論列旣云出稅於戶曹則今稱宮監之來懲此必有土折受而然否則寧有如許事理乎大關民隱決難遲待回啓全州之內需司火卜爲弊於疊稅亦然云此尤可訝竝令道伯親執査究區別其有土無土商探疊稅委折一從見聞卽爲論理狀聞事下諭于完伯嶺伯南原紙弊事三千石劃給之後所謂本道節目有名無實塗抹之數無益於滋益元狀還下使之改修正上送而尙無皁白方欲申飭際見繡啓其所論理正合所料爲先依繡啓施行何時下諭又勤飭敎道伯事節節稽忽從重推考與節目斯速修正伏聞事一體下諭繡啓竝爲後錄下送又命書傳敎曰奬褒之擧有關風化旣登於繡啓行誼如是卓絶咸陽金宗潤妻崔氏靈光林擇基妻李氏竝施棹楔之典事令該曹卽爲分付又命書傳敎曰繡啓啓下有司堂上就議大臣草記稟處事分付上曰新除授臺諫牌招出榻敎上曰右承旨聞有實𧏮許遞前望單子入之待下批牌招察任出榻敎命退諸臣以次退出
정조 14년
庚戌四月初七日初更上御重熙堂坐直承旨入侍時右副承旨尹行任假注書鄭履綏記注官趙慶遠金鳳顯以次進伏訖上命書傳敎曰觀此繡啓南原囚鄭宗宅獄情有原恕之端取見御史謄來原案此獄之初非可以完決兩檢官跋辭俱明的而特因其時道伯之不善剖決前道伯之依俙因循而當宥者至今不宥此可曰能體朝家欽恤之意乎至於時道伯到任初審理封啓已久而不列於錄啓秩不論於決放中使無辜之囚在不生不死半解半縛之中如許獄體前所未見前監司徐龍輔從重推考尹行元推考時監司閔台爀緘辭從重推考大抵死者之死卽自死也卽渠妻使之死也醉倒渠家庭畔過半夜又過一日且吐且瀉而終不運置房室御史所謂酒祟風傷云者可謂喫緊故曰渠之罪也渠妻之罪也又況仰合面上下色不變而體不硬枯貼之太片此果謂之痕損乎細靭之箠枝亦足謂之器仗乎被告者又非當被告之人家人共犯只坐家長之律亦非近似於此獄渠以挽解兩子堅鎖門扉者橫加以原犯之目其爲顚錯節節可駭若以强弱有殊不卽決折云爾此亦大不然殺死之獄所關何如捨却情犯之有無只看形勢而扶抑亦豈重人命之義乎由前由後此獄不可一日遲疑鄭宗宅卽爲放送事令該曹三懸鈴行會又命書傳敎曰觀於書啓聞諸筵奏所謂逋吏之當發配者以石數假領分等付之道伯決配云而聞厥數如是夥然最多秩外竝令道伯區別分揀以除編配之弊事下諭于嶺伯又命書傳敎曰御史擧條批答如是誤書當該注書汰去命退承史以次退出
정조 14년
行都承旨柳戇坐左承旨李益運坐右承旨未差左副承旨申耆坐直右副承旨尹行任坐同副承旨沈晉賢坐直注書徐有聞仕一員未差假注書趙台榮仕直事變假注書柳師模仕
정조 14년
申耆啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 14년
沈晉賢啓曰來十一日輪對日次矣敢稟傳曰爲之
정조 14년
尹行任啓曰來十一日朝參日次矣敢稟傳曰停
정조 14년
假注書鄭履綏汰去代以趙台榮爲假注書
정조 14년
傳于申耆曰同副承旨入侍
정조 14년
傳于沈晉賢曰今夜弛禁事分付
정조 14년
備邊司薦望以具庠爲開城留守
정조 14년
吏曹口傳政事以尹光鍚爲沙斤察訪
정조 14년
以執義李普天正言洪秉臣牌不進罷職傳旨傳于申耆曰只推
정조 14년
沈晉賢啓曰大司憲李致中執義李普天牌不進掌令閔彝顯安鼎大持平李鎭宅在外持平鄭弼祚未署經監察茶時之意敢啓傳曰知道
정조 14년
以高應觀鄭㝡成李基慶趙得永尹悌東禁推傳旨傳于沈晉賢曰分揀
정조 14년
以原春監司狀啓淮陽前府使姜襄陽前縣監洪九瑞等罪狀令攸司稟處事傳于沈晉賢曰名以守宰黃腸偸斫前所未聞至於姜四十餘板之潛埋山谷不法之外不可但以貽羞言兩邑守令爲先待朝開坐嚴問口招捧直招以聞事分付該府
정조 14년
沈晉賢以弘文館言啓曰副校理金啓洛旣有只推之命與新除授副校理崔顯重一體牌招察任何如傳曰允
정조 14년
以副校理金啓洛崔顯重牌不進罷職傳旨傳千沈晉賢曰只推
정조 14년
醫官李完白書啓判中樞府事金熤病症今日更爲看審則本病浮脹諸症尙無漸次向減之勢而所添外氣寒熱昏涔之症今則少勝藥則用如味益氣湯之意銓次啓達傳曰退去
정조 14년
尹行任以兵曹言啓曰漢旅新設節目更爲磨鍊以入之意敢啓傳曰知道
정조 14년
尹行任以兵曹言啓曰今此聖節進賀兼謝恩使一行赴燕時所把驛馬必須前期分定然後可無窘急之患應把驛馬三十八匹內忠淸道七匹全羅道八匹慶尙道十七匹今月二十五日京中逢點原春道三匹咸鏡道三匹同月三十日直送安州逢點事各道監司處行移何如傳曰允
정조 14년
尹行任以兵曹言啓曰卽接北兵使李潤慶牒報則親騎衛別將金重郁手本內二月朔試射時親騎衛張鉉宅李允熙晝習弓馬夜讀武經俱爲居首云故兵使親試技藝則張鉉宅騎芻三次十三中柳葉箭十巡二十一矢李允熙騎芻三次十四中柳葉箭十巡二十矢捧講則能通武經而兩載北塞慣習風土才藝亦已成就擧實牒報云矣張鉉宅李允熙塡充親騎衛下送時且騎且射騎至沒技射至數十矢然後使卽報兵曹草記放送事奉承傳而該帥臣所報旣如此何以爲之敢稟傳曰使之星火上送待來到限十日更爲鍊習後本曹敎鍊官眼同待令可也
정조 14년
尹行任以扈衛大將意啓曰別將成玉身病猝重勢難察任改差何如傳曰允
정조 14년
尹行任以訓鍊都監禁衛營御營廳言啓曰訓鍊都監字內集春門北邊宮墻舊築二間許蓋瓦蓋板缺落處及左右連接十間許在於辛丑之間有將頹之慮御營廳字內集春門南邊宮墻舊築一間許蓋瓦蓋板缺落處及左右連接九間許在於辛丑之間亦有將頹之慮今四月初十日爲始一竝撤毁三營合力改築之意敢啓傳曰知道
정조 14년
申耆以刑曹言啓曰今二月園幸時黃海道殺獄罪人黃州文光彩金聲珀海州金檢忠等獄事因其妻與子擊錚行査本道矣今已過限尙不封啓誠極未安當該道臣依定式推考何如傳曰允
정조 14년
申耆以義禁府言啓曰淸州前牧使兪漢雋林川前郡守尹昶等竝拿處事傳旨啓下矣兪漢雋今方待命卽爲拿囚尹昶時在任所云依例發遣府羅將拿來何如傳曰允
정조 14년
申耆以義禁府言啓曰沙斤前察訪安宗孝拿處事傳旨啓下矣安宗孝時在任所云依例發遣府羅將拿來何如傳曰允
정조 14년
申耆以義禁府言啓曰淮陽前府使姜襄陽前縣監洪九瑞待朝開坐嚴問口招捧直招以聞事傳旨啓下矣姜今方待命卽爲拿囚而洪九瑞下去忠淸道淸州地云依例發遣府書吏拿來何如傳曰允
정조 14년
禁府啓目罪人放秩與未放秩竝依啓聞施行爲白乎旀他餘罪人等令刑曹稟處何如判付啓依允爲旀李宜耆崔重敎放送爲良如敎
정조 14년
申耆以義禁府言啓曰黃州牧定配罪人李宜耆白川郡定配罪人崔重敎放送事命下矣李宜耆崔重敎卽爲放送事分付該道道臣之意敢啓傳曰知道
정조 14년
禁府照目所已前萬戶宋錫裕徐弘規等餉穀糴糴法意嚴重而身爲鎭將其所反作之數若是夥然俱極痛駭竝只以此照律罪宋錫裕段其母年七十六無兄弟獨身云徒三年定配收贖告身盡行追奪又五年禁錮徐弘規段告身盡行追奪徒三年定配又五年禁錮竝只私罪奉敎依允爲旀徐弘規段功減一等爲良如敎又照目雩祀壇壇下執義沈鏶矣雩壇祀禮何等敬謹而身爲執禮不卽出齋事極可駭以此照律罪杖八十收贖奪告身三等私罪奉敎依允爲旀功減一等爲良如敎
정조 14년
掌令閔彝顯疏曰伏以臣伏承前月十二日承政院成貼有旨復以臣爲司憲府掌令令臣斯速乘馹上來者臣祗奉惶感益無以自措竊伏念無狀賤臣罪積逋慢而聖恩優渥收召頻繁爲人臣而遭遇至此雖使遁跡山林抗志高尙者猶將翻然改圖思答隆知況臣以世祿遺裔蔭塗恒品何敢自比眞隱屢犯違傲之誅哉誠以欲趨恩命則實無寸長之可效欲守微諒則又非分義之所安進退唯谷情理窮隘玆不得不更瀝肝血仰瀆宸嚴臣尤死罪噫臣之濫叨臺職始於甲辰伊後除拜已至六七遭矣以臣庸陋最居人下雖於百執事之末猶懼不堪況風憲之任所係甚重有非如臣所可暫冒前後辭疏蓋亦仰暴靡遺而旣遞旋縻殆若非臣莫可者夫以殿下知人任任靡不明審而獨於賤臣此事不察物情之可否因循假借尙靳刊汰豈殿下眞以臣爲遺逸而其叨臺職亦久一任其隨他推排耶然則日月之明誠有遺照而臣之自期欺天之罪尤無以自贖矣夫國家用人之道貴在綜明而覈實人臣去就之義亦宜量能而度分臣於屢年從宦之日醜拙盡露卽其身心之顚倒學業之荒廢非但臣所自知抑亦一世之所共目擊而耳聞者則是豈可以當初誤玷之故而一向因襲使明器益淆而人心滋惑耶如使臣怵迫嚴命不能力辭而殿下亦視以例讓不賜鐫改則非惟遠近之竊議抑恐巖穴自重之士亦不肯于于而來矣臣之去就雖若無甚輕重而乃其所關於世道誠有如此者此臣所以寧彼誅譴而終不敢冒進者也臣聞命以後宜卽祈免而緣臣老母臨年疾病沈綿憂遑焦煎念不暇及今始猥將文字復申縣道尤增惶隕伏乞聖慈憐臣危苦之衷刊臣臺憲之職使臣得以守分田野母子相保則實天地父母生成覆育之澤也答曰省疏具悉爾懇爾之縻是職凡幾遭矣爾以世祿之臣徒尙獨尙之志得不有歉於幼學壯行之義乎爾須亟回遐心卽日登途庸副予如渴之望仍傳曰此批答下諭于掌令閔彝顯處
정조 14년
庚戌四月初八日午時上御重熙堂同副承旨入侍時同副承旨沈晉賢假注書趙台榮記注官趙慶遠金鳳顯以次進伏訖上曰山淸還弊何如承旨旣經本邑似知之矣晉賢曰山淸民戶不過爲二千五百餘戶還穀多至四萬四千餘石故其爲弊源有難毛擧而臣於待罪本邑時雖欲矯救亦非道伯所可擅便之事故仍未果矣上曰誠如是也猶甚於咸陽矣還米一石價至幾許耶晉賢曰穀簿不但夥然本縣係是峽邑故素稱穀賤米一石價不過爲一兩二三錢矣上曰居昌安義等邑還弊幾皆釐正而獨山淸猶復如此誠可悶矣晉賢曰今番咸陽郡所下曠蕩之典雖不可邑邑施之山淸痼弊亦不可不變通矣命書傳敎曰近年以來以大臣去就事酬應殆無曠月空日世固有無風之浪亦豈無卿等自反處乎卿等皆能念念於對揚以觸類彌綸無貽酬應之煩惱長留在心頭則雖欲葛藤其勢末由卿之近日言病何其頻仍無妄之來固所難免萬有一可强地不强大非平日委寄於卿者況朝廷先看事面與體貌以廟擬事言之閱旬不薦屢命不膺曰病曰疾勉回難期未知中書曾有似此事例否此所以爲卿致嘅不能已者況相府事務無關於筋力臥閤論道固其職爾呼薦三望不過是九箇字此而寧有不可强之理乎一日二日任諸卿等不決誠不勝憂歎玆遣史官傳予此意卿須亟屈前執卽爲擬薦事傳諭于左議政命退承史以次退出
정조 14년
行都承旨柳戇坐左承旨李益運坐右承旨未差左副承旨申耆坐直右副承旨尹行任坐直同副承旨沈晉賢坐注書徐有聞仕一員未差假注書趙台榮仕直事變假注書沈象奎仕
정조 14년
申耆啓曰大司憲李致中執義李普天牌招啓辭未下掌令閔彝顯安鼎大持平李鎭宅在外持平鄭弼祚未署經監察茶時之意敢啓傳曰知道
정조 14년
尹行任啓曰事變假注書柳師模身病猝重勢難察任今姑改差何如傳曰允
정조 14년
事變假注書柳師模改差代以沈象奎爲事變假注書
정조 14년
以副校理金啓洛崔顯重牌不進罷職傳旨傳于沈晉賢曰只推
정조 14년
以忠淸監司狀啓淸安縣監罷黜事傳于尹行任曰邑弊田政必須另擇可以責效依狀請勿論文蔭武以屢經州郡諳練田政人今日政擇差下送待其蘇弊仍考實績從後狀聞則當卽陞遷以示聳動之擧以此知悉事回諭該倅不可罷黜而止令該府拿問勘處
정조 14년
尹行任啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 14년
申耆啓曰明日抄啓文臣課講何承旨進去乎敢稟傳曰都承旨進去
정조 14년
申耆啓曰右副承旨尹行任今方入侍臣吏兵批兼進之意敢啓傳曰知道
정조 14년
有政吏批判書洪良浩式暇參判趙鼎鎭進參議李祖承受由在外左副承旨申耆進啓曰判書洪良浩式暇參議李祖承受由在外小臣獨政未安何以爲之敢稟傳曰仍爲之以鄭東觀爲檢詳尹持範爲兵曹正郞李基禎爲社稷令趙廷鉉爲林川郡守洪述祚爲淸安縣監鄭最行爲景慕宮令柳橚爲宗廟令開城留守單具庠
정조 14년
兵批判書李𡊠病參判柳誼入直進參議李命勳參知金履成病左副承旨申耆進副護軍宋銓李東稷朴猷煥高應觀副司直李基慶丁範祖徐郁修柳雲羽朴聖集韓致應鄭最成副司果玄重祚朴孝成尹悌東趙得永竝單付
정조 14년
申耆以吏批言啓曰侍從臣父年七十人每於歲首抄啓加資事載在法典而新有應推恩人雖非歲首亦爲抄啓加資事曾有定式矣侍從臣父年七十人別單書入之意敢啓傳曰知道
정조 14년
兵曹口傳政事副司勇王道恒田相龍鄭喜元竝單付
정조 14년
以訓鍊都監哨官望筒傳于尹行任曰本事之落空業已知之許多之人必以家近族近姓名新出之人擬之於非首非末之間殆若擧風然者卿之事不緊甚矣卿則越俸一等聞是五代獨子初仕見落亦由於不干之已遞職任事銓曹擬望亦豈必因以拘礙乎以此知悉
정조 14년
申耆以弘文館言啓曰副校理金啓洛崔顯重旣有只推之命竝卽牌招察任何如傳曰允
정조 14년
申耆以弘文館言啓曰本館上番應敎臣柳文養以奉常寺合諡事今日晝仕出去之意敢啓傳曰知道
정조 14년
尹行任以兵曹言啓曰本曹堂上軍官禁軍遞兒窠今方有闕矣依節目禁軍別將與各番將眼同試取以其居首者塡差之意敢啓傳曰知道
정조 14년
尹行任以兵曹言啓曰曹司五衛將孟至大身病猝重勢難供職呈狀乞遞宿衛輪番之任不可久曠改差何如傳曰允
정조 14년
尹行任以兵曹言啓曰卽接廣智營入直哨官吳亨喆集春營入直哨官姜碩璜手本則訓鍊都監字內集春門北邊宮墻舊築將頹處十二間許及御營廳字內集春門南邊宮墻舊築將頹處十間許一竝撤毁明日爲始三軍門合力改築事草記允下矣撤毁間數稍爲廣闊把守軍兵令各該營量宜定送限改築間嚴加守直之意分付何如傳曰允
정조 14년
尹行任以訓鍊都監言啓曰集春門北邊宮墻舊築二間許蓋瓦蓋板缺落處及左右連接將頹處十間許明日爲始撤毁改築而間數稍爲廣闊把守軍兵令該營量宜定送事自兵曹草記矣廣智營軍二十名除出將校一人率領限改築間嚴加守直之意敢啓傳曰知道
정조 14년
尹行任以御營廳言啓曰本廳字內集春門南邊宮墻將頹處十間許撤毁今四月初十日改築而把守軍兵令該營量宜定送事自兵曹草記矣集春營入直軍二十名除出持官率領限修築間嚴加守直而蓋瓦缺落處晝察夜巡將卒解送之意敢啓傳曰知道
정조 14년
申耆以義禁府言啓曰時囚罪人徐弘規告身盡行追奪徒三年定配又五年禁錮照律公事判付內功減一等事命下矣除弘規功減一等告身盡行追奪又五年禁錮忠淸道牙山縣長時驛徒二年半定配而以議啓內辭意具罪目依例移遣府羅將狎送配所何如傳曰允
정조 14년
禮曹啓目粘連向前北靑府使柳知養上疏內辭緣置之何如判付啓令道伯取考疏辭參以已見使之狀聞後稟處他餘條件之令廟堂稟處者皆令明日回啓爲良如敎
정조 14년
禁府啓目淮陽前府使姜原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編上裁何如判付啓贓汚千萬金虐民肥己之墨倅古雖有之亦自有當律而名以官長爲此木賊之事旣偸斫又潛埋其所擧措之無一分士夫淸氣適足貽累於朝廷乙仍于昨下傳敎猶不索言者此也觀此爰辭尤覺無狀旣曰偸斫則二部之於四十餘立餘板之於未端病不用其間不過五十步與百步兺不喩引置山中與潛埋山谷亦可謂朝三暮四而似服不服首尾橫決渠亦有同得之廉恥則義當羞愧欲死求解不得是去乙乃敢以不成說之數行說話呑吐漫漶者究厥所爲逾去而逾怪原情勿施待明朝開坐更良各別嚴問數爻之相左除良潛埋山谷間指授方略節次一一捧直招後如渠鄙瑣之供不必更請塵覽以其槪略論理草記則當別下處分以此知悉擧行爲良如敎又啓目寧邊前府使許𣷯原情云云問目內辭緣全事發明泛稱遲晩所當請刑是白乎矣曾經閫帥勿爲請刑載在大典通編上裁何如判付啓繡啓論列不翅狼藉身爲命吏負此罪名何以措躬於帽帶之列諸般所犯一亳近似則其罪豈可止於尋常竄配觀此爰辭極口發明此則自有道伯欺罔與否不難推覈嚴飭該道各別親執詳査狀聞事付撥行會爲良如敎又啓目淸州牧使兪漢雋原情云云傳旨內辭緣泛稱遲晩刑推得情何如判付啓除刑推議處爲良如敎
정조 14년
刑曹啓目粘連金化縣殺獄罪人金召史獄案淺見不能無疑更令道臣詳覈啓聞後稟處何如判付啓卿之起疑似然更卽詳査狀聞後稟處爲良如敎又啓目粘連安義縣殺獄罪人林碩禎等獄事段殺獄體重有難輕議上裁何如判付啓使之嚴刑訊推安東權得文事近來討捕校卒侵虐民間誠一痼弊事雖因公犯則挾私傅生之論固難輕議而卿之陳列亦有意見除尋常嚴刑三次遠惡絶島限己身減死定配爲良如敎又啓目粘連靈巖郡殺獄罪人千業奉獄事臣固不敢强立意見伏惟上裁何如判付啓亞堂亦具意見論理稟處爲良如敎又啓目粘連黃海道定配罪人放未放稟秩中趙重晉等段到配未至多年有難輕議是白遣崔宗烈段赴配未滿兩朔竝仍配爲白乎旀徒年中吳景雲段罪名不輕置之何如判付啓依回啓施行爲旀趙重晉金應昊朴處孝等該道旣置稟秩到配亦已有年竝只放送爲旀朴春恒等仍配事依施爲旀崔宗烈本事旣異於吏民之告守令近來風化邊事不欲從輕當初斷以流律過矣放送而考見發配律文只以吏民告守令爲引足以爲說則以莫重二字無難書之於上款律官所爲皆若此當該律官星火捉來自本道嚴杖畿沿定配雖以完伯言之如許照律闔眼成貼者萬萬駭然該道臣爲先從重推考不審委折嚴關責飭令憲府推緘斯速捧啓爲旀魯啓壽崔昌謙減等事依施爲旀徒年中吳景雲李召史仍配之請是矣大抵以渠輩所犯徒年輕矣移配遠地勿限年改錄爲旀仍秩中鄭致景原案中犯手本不分明數年滯配出於重殺獄之意只此足矣放送爲良如敎
정조 14년
刑曹啓目粘連咸興府罪人金重采等令義禁府稟處爲白乎矣會寧府囚洪太山罪犯不可以首犯之物故有所輕重令道臣具格取招狀聞後稟處何如判付啓依回啓施行爲旀重采等何累該府令該道分首從具格狀聞事分付爲良如敎又啓目粘連充軍罪人韓宗嵂發配之時給賂募人代送無法無嚴莫此爲甚韓宗嵂及代配罪人韓希泰各別嚴刑更充遠地水軍其所換面替配在於何時與否令道臣嚴問査實報來自臣曹照律嚴繩何如判付啓依允爲旀科賊何等重囚則換面替配寧有如許紀綱其時刑官令政院指名現告作奸情狀自本曹與當者竝只捉來嚴刑得情以聞爲良如敎
정조 14년
庚戌四月初九日辰時上御重熙堂軍士房承旨入侍時右副承旨尹行任記事官徐有聞記注官趙慶遠金鳳顯以次進伏訖上曰政官牌招開政出榻敎命讀公事書判付訖仍命退承史以次退出
정조 14년
庚戌四月初九日酉時上御重熙堂坐直承旨入侍時右副承旨尹行任假注書趙台榮記注官趙慶遠金鳳顯以次進伏訖上命書傳敎曰近來到配狀之首尾陸續者私掘露棺罪也雖以今日放未放啓本言之十之十卽厥罪雖由於邦禁蕩然睯不畏法嗜訟山地之徒亦豈必昔少今多而然乎此蓋各該道伯不欲行任怨懲一之政而不能嚴戢於未然事之駭然孰甚於此況在先朝制法之飭禁至爲截嚴則諸道擧行尤豈敢乃爾此後各道一年內以此事發配夥然者該道臣拿處不禁之守令同罪論收贖不發配只減配文名數致有現發則亦難免其責以此謄頒朝紙仍令該曹嚴飭諸道俾勿更犯上曰抄啓文臣親試明日爲之出榻敎命退承史以次退出
정조 14년
行都承旨柳戇坐左承旨李益運坐右承旨申耆坐直左副承旨洪聖淵坐直右副承旨尹行任坐同副承旨沈晉賢坐注書徐有聞仕一員未差假注書趙台榮仕直事變假注書沈象奎仕
정조 14년
申耆啓曰明日常參經筵取稟傳曰只晝講
정조 14년
申耆啓曰來十一日專經文臣殿講日次矣敢稟傳曰日次儒生專經文臣殿講今月皆是當次十六日同爲設行
정조 14년
尹行任啓曰備邊司郞廳來言今日賓廳日次而左議政蔡濟恭右議政金鍾秀俱有身病不得來會云矣敢啓傳曰知道
정조 14년
傳于申耆曰京畿監司水原府使入侍以副校理金啓洛崔顯重牌不進罷職傳旨傳于申耆曰只推
정조 14년
申耆以弘文館言啓曰副校理金啓洛崔顯重旣有只推之命竝卽牌招何如傳曰允
정조 14년
吏曹口傳政事以鄭㝡行爲宗廟令李運行爲景慕宮令
정조 14년
申耆啓曰充軍罪人韓宗嵂換面替配時刑官指名現告事命下矣其時堂上卽判書金魯鎭而已爲身故敢啓傳曰知道
정조 14년
尹行任啓曰明日次對兩司無進參之員除在外未署經外竝待開門牌招何如傳曰允
정조 14년
有政吏批判書洪良浩受由在外參判趙鼎鎭進參議李祖承受由在外左副承旨洪聖淵進啓曰判書洪良浩參議李祖承竝受由在外小臣獨政未安何以爲之敢稟傳曰仍爲之以李正模爲尙衣僉正朴敬圭爲西部都事
정조 14년
申耆以義禁府言啓曰時囚罪人姜口招公事判付內原情勿施行明朝開坐各別嚴問捧直招後以其槪略論理草記則當別下處分以此知悉擧行事命下矣臣等趁朝開坐以判付內辭意發問目反覆嚴問則所供內黃腸木封進之時果有封餘退板及端木故不覺取用之爲死罪果爲作板不報營門潛置山中以爲日後運用之地云矣其暗地潛埋日後運用之狀箇箇自服綻露無餘而至於偸斫一款諉之於封餘及端木屢次盤覈終不直招究厥情狀萬萬痛駭所當請刑得情而旣有別下處分之敎上裁何如傳曰渠之無形無狀昨日判下已有條列而觀此草記所供猶且不分明黃腸木之許多株斫取擇執之際所餘板數不止四十餘立則此而犯手雖一立自有偸取公物之罪何關於多少乎旣與無時偸斫有異則株數似不必較量大抵所犯與所爲律無所據罪未前聞本罪之外貽羞搢紳莫此爲甚時囚罪人姜爲先邊遠勿限年定配仍施禁錮之典可也
정조 14년
申耆以義禁府言啓曰原春監司尹師國狀啓據刑曹粘目內鐵原府使李潤謙移本府處之事允下矣李潤謙時在任所云依例發遣府書吏交代後拿來何如傳曰允
정조 14년
申耆以義禁府言啓曰淸安前縣監李宗魯拿問勘處事傳旨啓下矣李宗魯時在任所云依例發遣府羅將拿來何如傳曰允
정조 14년
申耆以義禁府言啓曰時囚罪人姜邊遠勿限年定配仍施禁錮之典事命下矣姜全羅道海南縣勿限年邊遠定配仍施禁錮之典而以批旨內辭意具罪目依例發遣府書吏押送配所何如傳曰允
정조 14년
掌令安鼎大啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法請翼魯亟令王府設鞫得情施以當律請驥顯弟龜顯亟令王府設鞫嚴問期於得情請龜顯二歲等七罪人竝令王府更爲捉囚嚴鞫得情夬施當律措辭見上新除授持平李鎭宅時在慶尙道慶州地請斯速乘馹上來事下諭答曰不允下諭事依啓
정조 14년
正言洪秉臣啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽賢更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情夬正王法罪人克觀克泰以妖任之冋氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫喜痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典以下二十行刀削驥顯之窮凶情節尙忍言哉擧國齊討王章未施義理從此晦塞亂賊無所懲畏思之及此不覺髮豎而膽掉以下五行刀削嗚呼當此亂逆層生之日正急臣民聲討之擧而凡在三司之列者尤當沬血飮泣晷刻是爭不容少緩而前大司諫尹尙東偃便在家敢傲天牌有若尋常時例違者然此時臺官豈敢言私雖未知情病之如何而執跡論心顯有巧避之形請前大司諫尹尙東施以竄配之典噫嘻痛矣龜顯之以下四字刀削指嗾妖兄之狀已悉於原啓中今不必架疊而二歲集敬之輩與聞逆謀情節畢露脈絡相貫昭在於秋曹供案則爲今日臣子者固當明目張膽沬血飮泣究覈其端緖打破其窩窟而伈伈泄泄視若尋常以至經年繫囚一未刑訊生出獄門全然放釋國言之喧騰輿情之慣惋猶屬餘事義理由是晦塞亂逆無所懲畏將不知何樣禍機伏於何地思之及此寧不骨顫而膽掉哉請龜顯二歲等七罪人更令王府竝爲捉囚嚴鞫訊問期於得情言路之開閉國之廢興所係可不懼哉殿下臨御以來無一人以言獲罪者仰認我聖上導言來諫之德意而乃者前承旨臣權裕採撤公議出位論列此是擧國共公之論非有私讎於善道家則殿下用之可也置之可也奈之何摧折之摧折之不足至於竄逐之境是豈所望於聖明者哉請亟收權裕竄配之典定州前牧使吳大益本以麤悖貪鄙之性莅任以後無一善政專事剝割憑藉氣焰依勢營門稱以鄕案募民富戶四百餘人許錄鄕案脅捧禮錢人各五六百未知其數之至何而鞭扑狼藉若徵公債闔境嗷嗷不勝騷撓原鄕之恥與作伍者呼訴營門則營門亦不無干涉欲掩其跡托以鄕戰刑推定配如此貪濁嗜利之類不可旣遞而置之請前定州牧使吳大益施以贓汚之律民間所捧錢貸一一推給都城外十里內不得入葬法意甚嚴而挽近以來人心不古禁網漸弛城門咫尺之地符同守門軍卒到處入葬而以臣所目擊者言之惠化門外安巖洞以北前日松木鬱密處擧皆入葬使成北印山腰之童濯職由於此若此不已數年之內必無閑土請嚴飭各該營門俾無如前濫葬之弊新除授司諫許晊時在京畿振威地獻納李尙度時在楊州地正言李萬榮時在安城地請竝斯速乘馹上來事下諭答曰不允權裕事日前處分傳敎中備說處分之本意如是伸救徒有阿好之嫌殊甚未安吳大益事此等事遠外風傳有難盡信而誠有是也其罪何居況鄕案一事年前自有朝禁則邑倅設有所言巡營必無從施以此以彼行査可以知之令廟堂付之道伯詳査狀聞稟處末端事及下諭事依啓
정조 14년
正言洪秉臣啓曰臣見識魯莽言議巽軟本不合於淸朝耳目之任沐浴義重黽勉出肅草草數語租效一日之責矣及奉聖批不惟不賜允從誨責備至至以伸救阿好殊甚未妥爲敎臣伏不勝震悚之至噫以言被罪非聖世之美事有懷必陳卽臣子之常職故臣新入臺地妄有論列竊有附於匡救之意而臣與權裕素無雅分豈有阿好之可論哉此莫非臣平日言議不能見孚於君父之致尙何顔面仍冒於臺次乎請命遞斥臣膱答曰依啓
정조 14년
開城留守具庠疏曰伏以臣向陳自訟之章重被匪恕之敎一則臣罪二則臣罪罰止罷削亦荷曲貸臣實仰而感格俯而惶蹙不自意敍命遽下除旨繼降臣誠惝怳震越罔知攸措也噫臣之向來事今不欲追提於時移之後而伊日光景有靦周行在臣之道惟有自靖爲自處之義而已雖係閑司漫職固難飄纓結綬而況舊都居留責任何如哉關阨之要衝商賈之都會凡他保釐之政有非如臣譾劣所可承當者以此以彼俱無冒膺之望伏乞聖明俯賜諒察亟許鐫免以重公器以全微諒千萬幸甚答曰省疏具悉卿其勿辭行公
정조 14년
庚戌四月初十日卯時上御重熙堂抄啓文臣親試課講入侍時行都承旨柳戇左承旨李益運左副承旨申耆同副承旨沈晉賢記事官徐有聞假注書趙台榮記注官趙慶遠金鳳顯以次進伏訖引儀唱試官以下入就位行四拜禮試官一提學鄭民始檢校直提學徐浩修二直提學金載瓚原任直閣徐鼎修尹行任率文臣鄭晩錫等入就位行拜禮以次進伏訖上命浩修書誥題仍命懸題訖命開講鄭晩錫等以次進講講訖上曰親試試官以下姑先退可也命書傳敎曰政官牌招開政命退諸臣以次退出
정조 14년
庚戌四月初十日巳時上御重熙堂京畿監司水原府使入侍時右副承旨尹行任記事官徐有聞記注官趙慶遠金鳳顯京畿監司金思穆水原府使趙心泰以次進伏訖上曰邑底作舍者當爲幾戶耶心泰曰今方稍稍結構姑未知多寡之果如何矣上曰何以則可使邑下櫛比各安其業耶心泰曰今方多般勸入矣上曰予之憧憧一念欲使水原之民得蒙厚澤然若以水民之故弊歸隣邑則亦非所以一視均惠之道卿等須體朝家苦心至意凡於措劃之際克念對揚之道無或生弊於其間可也思穆等曰臣等敢不竭力對揚乎上曰未肅拜宗廟令改差口傳差出出榻敎思穆曰水原府軍保米蕩減條六百四十二石零代粗一千六百六石零以本府及安城龍仁陽城等邑所在常賑租區劃給代矣此是將士軍卒逐朔支放之資則米代受租在所當念且就他邑受來千餘包穀物之際徒歸縻費將有無實之歎米六百石零先就本府留庫及摠廳屯餉中支放而區劃租則自各其邑待秋作米趁明春還分時以本府附近民移轉受來則方便之道恐不外此敢此仰達矣上曰依爲之出擧條命退
정조 14년
庚戌四月初十日未時上御重熙堂右副承旨入侍時右副承旨尹行任記事官徐有聞記注官趙慶遠金鳳顯稟事閣臣鄭民始以次進伏訖上曰今日日氣好矣民始曰然矣上曰各道農形何如云耶民始曰均是豐登云矣民始曰臣以壯勇營事有稟達者矣上曰何事乎民始曰餉色軍需中木錢多數不足無以繼用不可無變通而西關嶺南穀多邑耗條每年作錢自戶曹取用者數近十萬兩云此非戶曹從前應入之物則若干除出別無關於經費限一萬兩移劃於本營軍需不足之數而戶曹則稅木每多餘裕本營則木尤不足以此錢從便換用亦好故敢達矣上曰依爲之出擧條民始曰軍餉米所儲庫舍姑未及鋪板米包多致腐傷極爲可悶不可不趁卽鋪板而若以新材取用則非但物力之浩多材木必難得用今年嶺湖漕船限滿者爲二十餘隻云限五六隻移劃本營以爲入用之地何如上曰依爲之出擧條命退諸臣以次退出
정조 14년
庚戌四月初十日申時上御誠正閣坐直承旨與有司堂上入侍時右副承旨洪聖淵假注書趙台榮記注官趙慶遠金鳳顯有司堂上李文源以次進伏訖上敎文源曰御史書啓回啓之命已過屢日尙不回啓是何委折文源曰臣往問大臣則左相以爲身病方劇姑觀數日爲之云右相以爲左相先陳意見然後當爲之云矣上曰姜事更招後果何如文源曰四十板斫取渠旣自服四十板卽二十株所出考見律文則十株已上自是一律矣道啓旣無株數特推聖世無物不遂之澤付之生路則實爲好生之德意矣上曰渠之所爲雖極無狀以草記爲之之敎卽此意也命書禁府草記批旨訖命文源先退命書傳敎曰次對進定於明日命退承史以次退出
정조 14년
行都承旨柳戇坐左承旨李益運坐右承旨申耆坐左副承旨洪聖淵坐直右副承旨尹行任坐直同副承旨沈晉賢坐注書徐有聞仕一員未差假注書趙台榮仕直事變假注書南履翼仕
정조 14년
沈晉賢啓曰自明日溫繹間視事頉稟之意敢啓傳曰知道
정조 14년
申耆啓曰大司憲李致中執義李普天掌令安鼎大牌不進掌令閔彝顯持平李鎭宅在外持平鄭弼祚未署經監察茶時之意敢啓傳曰知道
정조 14년
兵曹假守門將六望李東冕安廷善李基慶沈象奎尹寅基金履喬張錫胤
정조 14년
事變假注書沈象奎遷轉代以南履翼爲事變假注書
정조 14년
有政吏批判書洪良浩受由在外參判趙鼎鎭進參議李祖承受由在外行都承旨柳戇進啓曰判書洪良浩參議李祖承竝受由在外小臣獨政未安何以爲之敢稟傳曰仍爲之以嚴思晩爲大司憲尹行元爲大司諫宋銓爲執義申禹相爲司諫高應觀爲掌令權儐張至冕爲持平尹序東爲獻納南涑李日運爲正言金文淳爲判尹宋載經爲知經筵洪良浩爲同成均贈吏判李延慶爲貞孝贈禮判金澍爲文端贈領議政李墍爲莊貞贈左贊成鄭期遠爲忠毅卒祥原君世寧爲忠烈贈左贊成李胤緖爲壯毅卒知事宋岦爲壯靖贈兵判李益馥爲襄武卒錦城尉朴明原爲忠僖卒右議政韓興一爲靖溫卒大司憲權相一爲僖靖趙煥爲分內局提調
정조 14년
兵批判書李𡊠進參判柳誼入直參議李命勳參知金履成病右副承旨尹行任進以宋載經爲知事柳焵爲曹司五衛將徐有秉爲訓鍊副正趙㞳爲都摠都事閔有洙爲慶尙左兵虞候訓鍊主簿盧尙樞今加折衝副護軍許晊副司直李文源吳載纯具㢞李致中李尙度鄭弼祚李鎭宅副司果洪秉臣李萬榮單付再政以梁垸爲宣傳官
정조 14년
傳于尹行任曰宣傳官遷轉之代今日政差出
정조 14년
兵批三政以金宗淳爲中樞都事尹昇東爲訓鍊主簿四政以具縉李光益爲宣傳官
정조 14년
沈晉賢啓曰諡號署經事命下矣憲府今方備員署經諫院則大司諫尹行元獻納尹序東牌不進罷職傳旨今方捧入司諫申禹相正言李日運南涑俱在外不得擧行何以爲之敢稟傳曰違牌臺諫只推更爲牌招
정조 14년
沈晉賢啓曰獻納尹序東再牌不進罷職傳旨今方捧入而司諫申禹相正言李日運南涑俱在外諡號署經命下之後只有大司諫尹行元一人不得擧行何以爲之敢稟傳曰許遞前望單子入之待下批牌招察任
정조 14년
正言前望單子入之李錫夏落點
정조 14년
柳戇啓曰明曰大駕詣慕華館後王大妃殿惠慶宮問安何承旨進去乎敢稟傳曰左副承旨進去
정조 14년
申耆啓曰守宮假承旨朴天行時無職名令該曹口傳付軍職何如傳曰允
정조 14년
兵曹口傳政事副司直朴天行單付
정조 14년
傳于申耆曰狀啓有此做錯該房承旨子姪不爲論勘乎當該都事拿處
정조 14년
沈晉賢以掌樂院提調李秉鼎徐鼎修意啓曰成均館樂器庫之頻數毁傷專由於無人守直任其毁劃之致今當本館公廨一竝修改之時樂器一庫若無典守名色則非但隨改隨毁勢所必至實有莫重樂器偸竊閪失之患不可無趁今變通之道依本館典設司遮帳庫例定送衛軍一名使之守直之意令該曹稟處何如傳曰允
정조 14년
尹行任以兵曹言啓曰今四月十一日武臣賓廳武經講書日次而中日相値不得爲之之意敢啓傳曰知道
정조 14년
尹行任以備邊司言啓曰忠淸監司鄭存中狀啓有草記稟處之命矣取見其狀本則以爲道內穀物名色不均牟麥數多未免勒分米租數少每患難繼淸州木川淸安懷德等四邑還牟四千四百石區別懸錄於會案待秋成以租換捧事請令廟堂稟旨分付矣本道穀簿米租不數每有難繼之患牟麥夥多未免勒分之擧則以其有裕換彼不足不害爲平均多寡之政淸州等四邑還牟四千四百石依狀請以租換捧之意分付何如傳曰允
정조 14년
尹行任以備邊司言啓曰北靑府使柳知養上疏批旨第六條之代捧之弊第七條之別立交濟山倉許令廟堂以草記稟處事命下矣取見其疏本則其一本府還穀中唐米自壬戌大歉之後變爲皮唐而凡諸上下之法與田米無異唐米田米本有差等固不可通用況今爲皮唐者乎每當歉歲唐未告熟則許以代捧而唐一石代太爲二石租粟爲二石七斗五升若論其價則唐與太粟不甚懸殊而其所代捧則或倍於唐又或倍而有餘故雖有代捧之令未蒙代捧之惠就唐米條量減折米之規俾與田米大有差等事也唐米田米旣有差等則以唐米代田米不無價直之懸殊況今變爲皮唐之後官家上下之法無異於田米歉歲代捧之例倍徵以太粟以此以彼其害專歸於小民及今釐正亦云晩矣該倅疏中折米量減之請固出於矯救之意而第自壬戌至今四十九年之間本府唐米之變爲皮唐者爲幾許石列邑之如北靑者爲幾許邑而尙今襲謬不能變通者抑未知緣何故而致此以此一邑之弊難料諸邑之如何先令道臣邑邑詳探量其皮唐之多少論其減折之便否條列狀聞後更爲稟處實合事宜其一交濟倉臨海創設以備荒年移粟之資從前使一府之民平均分受而該倉距本府爲四十里至於近峽三四社則又距本府或七八十里或百餘里通計其數有或爲二日程者春糶秋糴民費五六日之勞方農之節其害尤大而海民旣未偏分山戶又難均受且三南移粟之時一倉之穀亦未必全數移轉若以此穀之半儲置於該倉又於近峽中半之地別立一倉亦名曰交濟藏以該穀之半春分秋捧俾除山氓往來之費當其移栗也使其民一齊移納於海倉則公私兩便事也臨海設倉名以交濟法意有在而但其還穀旣不可偏分於海戶則勢將均排於峽民春秋糶糴之時峽民往來之弊固所難免而非但北靑一邑爲然南關各邑亦必有此弊別置山倉之論厥惟久矣而尙未見施者蓋以其交濟之意在於海倉不在山倉之故也然設倉近峽分半儲穀及至糶糴之時永除遠輸之勞移粟之際可無難運之慮者果如疏中所論則依此矯救實爲便民之政而事係創始不可遽議爲先關問於道伯毋論北靑與他外諸邑設倉便否詳探物情一體論理狀聞後稟處何如傳曰允
정조 14년
申耆以義禁府言啓曰明日擧動時各差備都事當爲備員出使都事申湜令該曹口傳相換以爲分排之地何如傳曰允
정조 14년
吏曹口傳政事禁府都事申湜廣興奉事李義度相換
정조 14년
禁府照目淸州前牧使兪漢雋矣本府議啓內保米濫捧飭禁諄複而無意矯革因仍襲謬事極痛駭以此照律罪杖一百收贖告身盡行追奪私罪奉敎依允爲旀功減一等爲良如敎
정조 14년
大司諫尹行元應敎柳文養掌令高應觀持平權儐正言李錫夏修撰閔昌爀副修撰金熙采啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷以下一行刀削措辭見上答曰不允以下七字刀削大司諫尹行元掌令高應觀持平權儐正言李錫夏啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請荐棘罪人時偉亟令王府更加設鞫得情夬正王法請物故罪人在簡亟施孥籍之典措辭見上答曰不允
정조 14년
持平權儐啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法翼魯亟令王府設鞫得情施以當律驥顯弟龜顯亟令王府設鞫嚴問期於得情龜顯二歲等七罪人竝令王府更爲捉囚嚴鞫得情夬施當律措辭見上答曰不允
정조 14년
敎開城留守具庠書王若曰公朝愼保障之才必簡兩都之重寄陪京授留鑰之任庸撤貳卿之邇班如欲得賢而畀之其將捨卿而誰也眷玆崧陽一域實是漢師分司裒然大都會繁華民物貨寶之攸華宛是上將軍節制甲兵錢穀之最殷表裏壯固之形在漢則三輔聲勢倚重之體卽宋之二京肆撫禦實難其人伊地望迥別他鎭第飢饉頻仍於比歲而凋瘵偏深於一方逋員多而府庫虛可謂官民之俱病商旅弊而市廛絀遂致士農之均傷所以人和之不及形便諒由牧守之未盡拯濟惟其懷保彌綸之責斯重是於周咨揀掄之道必詳惟卿通敏之材練達其器早歲颺武於銀臺玉署前王不忘中間投身於絶海窮山往事何說良手暫試於湖郡蓋示湔拂之恩宿硏復貳於天官俾展鑑別之識才學優贍任經濟而莫如機務綜明在剸理而何有斯實簡拔之在予不獨薦剡之得人玆授卿以開城留守兼管理使卿其祗服乃司勉體至意攬管轄而專決折以緩急而便宜任牧禦而備綢繆視輕重而措置瞻花潭之巋廟儒敎可興緬竹橋之穹碑節氣宜養其餘裁稟厥有典常於戲輿頌佇聞於甘棠毋替來暮之詠廟謨時登於文陛庶慰去朝之思往其欽哉行且召矣故玆敎示想宜知悉